Diari Oficial de la Generalitat Valenciana


Sumari del DOGV 8252, del 12-03-2018 (2018/2253)

RESOLUCIÓ d'1 de març de 2018, de la directora general de Justícia, per la qual resol inscriure la modificació dels Estatuts del Col·legi Oficial de Psicologia de la Comunitat Valenciana i disposa la seua publicació en el Diari Oficial de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8252

Data del DOGV
:   12-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2253


Data del document
:   01-03-2018

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ d'1 de març de 2018, de la directora general de Justícia, per la qual resol inscriure la modificació dels Estatuts del Col·legi Oficial de Psicologia de la Comunitat Valenciana i disposa la seua publicació en el Diari Oficial de la Generalitat Valenciana. [2018/2253]  
Vist l'expedient de sol·licitud de modificació estatutària instruït a instància del Col·legi Oficial de Psicologia de la Comunitat Valenciana, inscrit amb el número 6 de la secció primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels estatuts en aquest registre, atenent els següents  
  
Fets  
  
Primer  
El degà del Col·legi Oficial de Psicòlegs de la Comunitat Valenciana va presentar, en data de 19 de setembre de 2016, la sol·licitud d'inscripció de la modificació parcial dels Estatuts del Col·legi Oficial de Psicòlegs de la Comunitat Valenciana, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon  
Els actuals Estatuts del Col·legi Oficial de Psicòlegs de la Comunitat Valenciana van ser aprovats mitjançant Resolució de 22 de setembre de 2016, de la directora general de Justícia de la Conselleria de Justícia, Administració Pública, Reformes Democràtiques i Llibertats Públiques, per la qual es va resoldre inscriure la modificació dels Estatuts del Col·legi Oficial de Psicòlegs de la Comunitat Valenciana i se'n va disposar la publicació en el Diari Oficial de la Generalitat Valenciana (DOGV 7897, 17.10.2016).  
  
Tercer  
Mitjançant un ofici de 22 de setembre de 2016, el Servei d'Entitats Jurídiques de la Conselleria de Justícia, Administració Pública, Reformes Democràtiques i Llibertats Públiques, va sol·licitar al Col·legi que esmenara la seua petició inicial, per mancar de la totalitat dels requisits necessaris per a la seua tramitació.  
  
Quart  
El degà del Col·legi Oficial de Psicòlegs de la Comunitat Valenciana va presentar un escrit, de data 7 d'octubre de 2016, en què esmenava els defectes de la sol·licitud i incloïa en la documentació un certificat de la Secretària del Col·legi de l'Acta de la reunió de la Junta General, de data 27 de maig de 2016, en la qual s'havia aprovat per unanimitat el canvi de denominació del Col·legi Oficial de Psicòlegs de la Comunitat Valenciana pel de Col·legi Oficial de Psicologia de la Comunitat Valenciana.  
  
Cinqué  
En data 27 de desembre de 2017, es va publicar en el Diari Oficial de la Generalitat Valenciana (DOGV 8199, 27.12.2017) el Decret 204/2017, de 15 de desembre, pel qual s'aprovava el canvi de denominació del Col·legi Oficial de Psicòlegs de la Comunitat Valenciana per la de Col·legi Oficial de Psicologia de la Comunitat Valenciana, i així es continuava amb el procediment de modificació dels estatuts sol·licitat pel col·legi interessat.  
  
Huité  
La modificació estatutària, la inscripció de la qual se sol·licita, es refereix als articles següents, que figuren assenyalats com a annex a la present resolució, i per això ací es donen com a reproduïts: articles 38, 40, 47, 57, 58.4, 107, 113, 114, 115, 116, 117, 118, 119, 120, 121, 122, 123 i 124.  
Fonaments de dret  
  
Primer  
Revisat el text de modificació dels Estatuts del Col·legi Oficial de Psicologia de la Comunitat Valenciana, aquests contenen totes les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
  
  
Segon  
La modificació estatutària ha sigut aprovada amb els requisits i les formalitats previstos en aquest article i en els mateixos estatuts del Col·legi.  
  
Tercer  
L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Administració Pública, Reformes Democràtiques i Llibertats Públiques, competent perquè així ho disposa l'article 6.1 de l'esmentada Llei 6/1997, tenint en compte el que preveu la disposició final del Decret 4/2002, de 8 de gener, i en virtut de les atribucions que té conferides pel Decret 87/2017, de 7 de juliol, del Consell, pel qual aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
  
Vistos l'article 36 de la Constitució i l'article 49.1.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals, amb les seues modificacions posteriors, en els seus preceptes bàsics; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com dels articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i altres disposicions complementàries d'aplicació pertinent, resolc:  
  
  
Primer  
Inscriure la modificació parcial dels Estatuts del Col·legi Oficial de Psicologia de la Comunitat Valenciana.  
  
Segon  
Que es publique aquesta resolució en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es pot interposar, potestativament, un recurs de reposició davant el mateix òrgan que ha dictat l'acte, en el termini d'un mes comptat des de l'endemà de la notificació, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació. Tot això de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 1 de març de 2018.- La directora general de Justícia: Verónica López Ramón.  
  
  
ANNEX  
Articles Modificats dels Estatuts del Col·legi Oficial   
de Psicologia de la Comunitat Valenciana  
  
Article 38. Convocatòries de la Junta General  
Les reunions de les juntes generals seran comunicades per escrit amb un mes d'antelació, com a mínim, a la data prevista.  
La notificació, que haurà d'efectuar-se per escrit a cada col·legiat, bé al domicili assenyalat per cada col·legiat, o per mitjans electrònics, contindrà l'ordre del dia, així com el lloc, data i hora en la qual ha de celebrar-se la reunió. Si escau haurà de preveure la celebració en segona convocatòria.  
  
Article 40. Actes de la Junta General  
De les sessions de la Junta General s'estendrà una acta que contindrà la relació d'assistents, les circumstàncies del lloc i el temps en què s'ha celebrat aquesta, l'ordre del dia, la manera i el resultat de les votacions, si n'hi ha, així com el contingut dels acords adoptats. L'acta serà aprovada, si escau, per la Junta General en la següent sessió i d'aquesta serà fedatari el secretari, amb el vistiplau del degà de la sessió i de dos col·legiats assistents a la Junta.  
Els acords de la Junta General tindran validesa executiva immediata.  
Hi ha d'haver un llibre d'actes oficial on s'arrepleguen les actes corresponents a les juntes generals, tant ordinàries com a extraordinàries.  
Podran gravar-se les sessions que celebre l'òrgan col·legiat. El fitxer resultant de la gravació, juntament amb el certificat expedit pel secretari de l'autenticitat i integritat d'aquest, i tots aquells documents en suport electrònic que s'hi utilitzen com a documents de la sessió, podran acompanyar l'acta de les sessions, sense necessitat de fer-hi constar els punts principals de les deliberacions.  
Si s'opta per la gravació de les sessions celebrades o per la utilització de documents en suport electrònic, hauran de conservar-se de manera que es garantisca la integritat i autenticitat dels fitxers electrònics corresponents i l'accés a aquests per part dels membres de l'òrgan col·legiat.  
  
Article 47. Reunions  
La Junta de Govern es reunirà, de manera presencial o a distància, de manera ordinària, almenys, una vegada cada dos mesos, convocada pel degà. Amb caràcter extraordinari, es reunirà tantes vegades com calga, convocada pel degà, a iniciativa seua o a petició de sis membres de la junta.  
Les citacions seran individuals i s'enviaran almenys amb huit dies d'antelació. En cas d'urgència, es podrà fer la citació verbalment i es confirmarà amb la notificació escrita.  
Tret que que no resulte possible, les convocatòries han de ser trameses als membres de l'òrgan col·legiat a través de mitjans electrònics, fent-hi constar l'ordre del dia juntament amb la documentació necessària per a la seua deliberació quan siga possible, les condicions en les quals se celebrarà la sessió, el sistema de connexió i, si escau, els llocs en què estiguen disponibles els mitjans tècnics necessaris per a assistir i participar en la reunió.  
En les sessions que se celebren a distància, els membres podran trobar-se a diferents llocs sempre que això s'assegure per mitjans electrònics, considerant-se també com a tals els telefònics, i audiovisuals, la identitat dels membres o persones que els suplisquen, el contingut de les seues manifestacions, el moment en què aquestes es produeixen, així com la interactivitat i intercomunicació entre ells en temps real i la disponibilitat dels mitjans durant la sessió. Entre d'altres, es consideraran inclosos entre els mitjans electrònics vàlids, el correu electrònic, les audioconferències i les videoconferències.  
Els acords es prendran per majoria dels assistents. En cas d'empat, decidirà el vot de qualitat del degà. Quan s'assistisca a distància, els acords s'entendran adoptats al lloc on tinga la seu l'òrgan col·legiat i, si no n'hi ha, on estiga situada la presidència.  
  
És obligatòria l'assistència de tots els membres, presencial o a distància, sense perjuí que per motius justificats puguen excusar la seua inassistència.  
El quòrum imprescindible d'assistència, presencial o a distància, per a prendre acords serà la meitat més un dels components de la Junta, i és imprescindible l'assistència, presencial o a distància, del degà i el secretari, excepte en els casos en què per raons d'absència, malaltia o vacant d'aquests, foren substituïts pels càrrecs estatutàriament previstos.  
  
De les sessions de la Junta de Govern s'estendrà una acta que contindrà la relació d'assistents, les circumstàncies del lloc i el temps en què s'ha celebrat aquesta, l'ordre del dia, la manera i el resultat de les votacions si n'hi ha, així com el contingut dels acords adoptats.  
L'acta serà aprovada, si escau, per la Junta de Govern en la següent sessió i en serà fedatari el secretari, amb el vistiplau del degà de la sessió.  
Hi ha d'haver un llibre d'actes oficial on s'arrepleguen les actes corresponents a la Junta de Govern.  
  
Article 57. Candidatures  
Només podran concórrer a les eleccions candidatures completes, on figuren tots els membres de la Junta de Govern a elegir, amb l'aval del 2 per cent del cens dels col·legiats amb dret a vot, sense que puga superar el límit de 120 col·legiats, en aquest cas el nombre d'avals exigit serà el de 120 col·legiats.  
Les candidatures hauran de formar-se indicant el càrrec al qual opta cada candidat.  
Cap col·legiat podrà presentar-se com a candidat a més d'un càrrec o candidatura.  
L'aval ha de prestar-se a la candidatura completa on figuren tots els membres de la Junta de Govern a elegir, indicant el càrrec al qual opta cada candidat, mitjançant la signatura del col·legiat amb expressió del número de col·legiat.  
  
Article 58. Procediment electiu  
4. Les candidatures hauran de presentar-se a la Secretària del Col·legi dins dels trenta dies següents a la convocatòria. Després de la presentació de les candidatures, en el termini de cinc dies, la Junta Electoral farà pública la relació de les candidatures presentades, i en el termini de 20 dies enviarà a cada col·legiat les paperetes oficials de votació, per si aquests estimen oportú emetre el seu vot per correu.  
  
Article 107. Notificació d'acords  
Els acords de la Junta General i de la Junta de Govern del Col·legi, i les decisions del degà i altres membres de la Junta de Govern, que hagen de ser notificades als col·legiats, o a les societats professionals, referits a qualsevol matèria, fins i tot la disciplinària, es practicaran electrònicament, i, si no és possible, poden fer-se al domicili que hagen comunicat al Col·legi.  
Si no es pot efectuar la notificació en els termes previstos en la Llei del procediment administratiu comú de les administracions públiques, la notificació s'entendrà efectuada als quinze dies de la seua exposició al tauler d'anuncis destinat a aquest efecte al Col·legi.  
  
Els col·legiats estan obligats a identificar un dispositiu electrònic i/o una adreça de correu electrònic per a l'enviament dels avisos regulats en l'article 122.  
  
  
Títol XII. La seu electrònica  
  
Article 113. La seu electrònica  
1. La seu electrònica és l'adreça electrònica, disponible per als col·legiats i ciutadans a través de xarxes de telecomunicacions, la titularitat de la qual correspon al Col·legi Oficial de Psicologia de la Comunitat Valenciana.  
2. El Col·legi és responsable de la integritat, veracitat i actualització de la informació i els serveis als quals puga accedir-se a través d'aquesta.  
3. La seu electrònica està subjecta als principis de transparència, publicitat, responsabilitat, qualitat, seguretat, disponibilitat, accessibilitat, neutralitat i interoperabilitat. En tot cas es garantirà la identificació del Col·legi com a òrgan titular de la seu, així com els mitjans disponibles per a la formulació de suggeriments i queixes.  
4. La seu electrònica disposarà de sistemes que permeten l'establiment de comunicacions segures sempre que siguen necessàries.  
5. La publicació en la seu electrònica d'informacions, serveis i transaccions respectarà els principis d'accessibilitat i ús, d'acord amb les normes establides sobre aquest tema, estàndards oberts i, si escau, aquells altres que siguen d'ús generalitzat.  
6. La seu electrònica utilitzarà, per a identificar-se i garantir una comunicació segura amb aquesta, certificats reconeguts o qualificats d'autenticació de lloc web o mitjà equivalent.  
  
  
Article 114. Portal d'internet  
S'entén per portal d'internet el punt d'accés electrònic la titularitat del qual correspon al Col·legi Oficial de Psicologia de la Comunitat Valenciana que permet l'accés a través d'internet a la informació publicada i, si escau, a la seua seu electrònica.  
  
Article 115. Sistemes d'identificació del Col·legi  
El Col·legi pot identificar-se mitjançant l'ús d'un segell electrònic basat en un certificat electrònic reconegut o qualificat que reunisca els requisits exigits per la legislació de signatura electrònica. Aquests certificats electrònics inclouran el número d'identificació fiscal i la denominació corresponent, així com, si escau, la identitat del Col·legi en el cas dels segells electrònics. La relació de segells electrònics utilitzats pel Col·legi, incloent-hi les característiques dels certificats electrònics i els prestadors que els expedeixen, haurà de ser pública i accessible per mitjans electrònics. A més, adoptarà les mesures adequades per a facilitar la verificació dels seus segells electrònics.  
  
  
Article 116. Actuació administrativa automatitzada  
1. S'entén per actuació administrativa automatitzada qualsevol acte o actuació realitzat íntegrament a través de mitjans electrònics en el marc d'un procediment administratiu, i en el qual no haja intervingut de manera directa un empleat del Col·legi.  
2. En cas d'actuació administrativa automatitzada, haurà d'establir-se prèviament l'òrgan o òrgans competents, segons els casos, per a la definició de les especificacions, programació, manteniment, supervisió i control de qualitat i, si escau, auditoria del sistema d'informació i del seu codi font. Així mateix, s'indicarà l'òrgan que n'ha de ser considerat responsable a l'efecte d'impugnació.  
  
Article 117. Sistemes de signatura per a l'actuació administrativa automatitzada  
En l'exercici de la seua competència en actuació administrativa automatitzada, el Col·legi determinarà els supòsits d'utilització dels següents sistemes de signatura electrònica:  
a) Segell electrònic basat en un certificat electrònic reconegut o qualificat que reunisca els requisits exigits per la legislació de signatura electrònica.  
b) Codi segur de verificació vinculat al Col·legi en els termes i condicions establits; en tot cas es permetrà la comprovació de la integritat del document mitjançant l'accés a la seu electrònica corresponent.  
  
  
Article 118. Signatura electrònica del personal al servei del Col·legi  
1. El Col·legi, quan utilitze mitjans electrònics, s'identificarà mitjançant la signatura electrònica del titular de l'òrgan o empleat públic.  
2. El Col·legi determinarà els sistemes de signatura electrònica que ha d'utilitzar el seu personal, el qual podrà identificar de manera conjunta el titular del lloc de treball o càrrec. Per raons de seguretat pública, els sistemes de signatura electrònica podran referir-se només al número d'identificació professional de l'empleat.  
  
Article 119. Intercanvi electrònic de dades en entorns tancats de comunicació  
1. Els documents electrònics transmesos en els entorns tancats de comunicacions establits entre l'organització col·legial, administracions públiques, òrgans, organismes públics i entitats de dret públic, seran considerats vàlids a l'efecte d'autenticació i identificació dels emissors i receptors en les condicions establides en aquest article.  
  
2. Si els participants en les comunicacions pertanyen a l'organització col·legial, s'hi determinaran les condicions i garanties per les quals es regiran, que, almenys, inclouran la relació d'emissors i receptors autoritzats i la naturalesa de les dades a intercanviar.  
3. Quan els participants pertanguen a diferents administracions, les condicions i garanties esmentades en l'apartat anterior s'establiran mitjançant conveni subscrit entre aquelles.  
4. En tot cas, haurà de garantir-se la seguretat de l'entorn tancat de comunicacions i la protecció de les dades que s'hi transmeten.  
  
Article 120. Assegurament i interoperabilitat de la signatura electrònica  
1. El Col·legi podrà determinar els tràmits i informes que incloguen signatura electrònica reconeguda o qualificada i avançada, basada en certificats electrònics reconeguts o qualificats de signatura electrònica.  
2. Amb la finalitat d'afavorir la interoperabilitat i possibilitar la verificació automàtica de la signatura electrònica dels documents electrònics, quan s'utilitzen sistemes de signatura electrònica diferents d'aquells basats en un certificat electrònic reconegut o qualificat, per a trametre o posar a la disposició d'altres òrgans, organismes públics, entitats de dret públic o administracions la documentació signada electrònicament, podrà superposar un segell electrònic basat en un certificat electrònic reconegut o qualificat.  
  
Article 121. Arxiu electrònic de documents  
1. Tots els documents utilitzats en les actuacions administratives s'emmagatzemaran per mitjans electrònics, excepte quan no siga possible.  
2. Els documents electrònics que continguen actes administratius que afecten a drets o interessos dels col·legiats o els ciutadans, hauran de conservar-se en suports d'aquesta naturalesa, ja siga en el mateix format a partir del qual es va originar el document o en un altre que assegure la identitat i integritat de la informació necessària per a reproduir-lo. S'assegurarà en tot cas la possibilitat de traslladar les dades a altres formats i suports que garantisquen l'accés des de diferents aplicacions.  
  
3. Els mitjans o suports en què s'emmagatzemen documents hauran de comptar amb mesures de seguretat, d'acord amb el que preveu l'Esquema Nacional de Seguretat, que garantisquen la integritat, autenticitat, confidencialitat, qualitat, protecció i conservació dels documents emmagatzemats. En particular, asseguraran la identificació dels usuaris i el control d'accessos, el compliment de les garanties previstes en la legislació de protecció de dades, així com la recuperació i conservació a llarg termini dels documents electrònics produïts pel Col·legi que així ho requerisquen, d'acord amb les especificacions sobre el cicle de vida dels serveis i sistemes utilitzats.  
  
Article 122. Notificació a través de la seu electrònica  
1. Les notificacions es practicaran preferentment per mitjans electrònics.  
No obstant això, el Col·legi podrà practicar les notificacions per mitjans no electrònics en els següents supòsits:  
a) Si la notificació es fa amb motiu de la compareixença espontània de l'interessat o el seu representant a les oficines d'assistència en matèria de registre i en sol·licitaren la comunicació o notificació personal en el moment.  
b) Si per a assegurar l'eficàcia de l'actuació administrativa resulta necessari practicar la notificació per lliurament directe d'un empleat del Col·legi.  
Amb independència del mitjà utilitzat, les notificacions seran vàlides sempre que permeten tindre constància del seu enviament o posada a disposició, de la recepció o accés per l'interessat o el seu representant, de les seues dates i hores, del contingut complet, i de la identitat fidedigna del remitent i destinatari d'aquesta. L'acreditació de la notificació efectuada s'incorporarà a l'expedient.  
Addicionalment, l'interessat podrà identificar un dispositiu electrònic i/o una adreça de correu electrònic que serviran per a l'enviament dels avisos regulats en aquest article, però no per a la pràctica de notificacions.  
2. En cap cas s'efectuaran per mitjans electrònics les següents notificacions:  
a) Aquelles en les quals l'acte que s'ha de notificar estiga acompanyat d'elements que no siguen susceptibles de conversió en format electrònic.  
3. Si l'interessat o el seu representant refusa la notificació d'una actuació administrativa, es farà constar en l'expedient, especificant-hi les circumstàncies de l'intent de notificació i el mitjà, en aquest cas s'entendrà efectuat el tràmit i se seguirà el procediment.  
4. Amb independència que la notificació es faça en paper o per mitjans electrònics, el Col·legi enviarà un avís al dispositiu electrònic i/o a l'adreça de correu electrònic de l'interessat que aquest haja comunicat, per informar-lo de la posada a la disposició seua d'una notificació en la seu electrònica del Col·legi, o en l'adreça electrònica habilitada única. La falta de pràctica d'aquest avís no impedirà que la notificació siga considerada plenament vàlida.  
5. Si es fa la notificació a l'interessat per diferents canals, es prendrà com a data de notificació la d'aquella que s'haguera produït en primer lloc.  
Totes les notificacions que es practiquen en paper hauran de ser posades a la disposició de l'interessat en la seu electrònica del Col·legi perquè puga accedir-ne al contingut de manera voluntària.  
  
Article 123. Pràctica de les notificacions a través de mitjans electrònics  
1. Les notificacions per mitjans electrònics es practicaran mitjançant compareixença en la seu electrònica del Col·legi, a través de l'adreça electrònica habilitada única o mitjançant tots dos sistemes.  
Als efectes previstos en aquest article, s'entén per compareixença en la seu electrònica, l'accés per part de l'interessat o el seu representant identificat com cal al contingut de la notificació.  
2. Les notificacions per mitjans electrònics s'entendran practicades en el moment en què es produïsca l'accés al seu contingut.  
Si la notificació per mitjans electrònics és de caràcter obligatori, o ha sigut expressament triada per l'interessat, s'entendrà rebutjada quan hagen transcorregut deu dies naturals des de la posada a la disposició de la notificació sense que s'accedisca al seu contingut.  
3. Els interessats podran accedir a les notificacions des del Punt d'accés general electrònic del Col·legi, que funcionarà com un portal d'accés.  
  
Article 124. Notificació infructuosa  
Si els interessats en un procediment són desconeguts, s'ignora el lloc de la notificació o bé, intentada aquesta, no s'haguera pogut practicar, la notificació es farà per mitjà d'un anunci publicat en el tauler electrònic d'anuncis del Col·legi.